Îți dorești să faci sport, pentru a-ți menține greutatea sau chiar pentru a elimina kilogramele în plus? Dacă nu ai timpul necesare pentru a te ține de un program strict de fitness, cu siguranță te-ai gândit la jogging.
Știința a evoluat, iar cercetările din domeniul medicinei atestă faptul că, de-a lungul timpului, ți-au fost servite o mulțime de lucruri neadevărate despre sport. Însă adevărata problemă este că acestea ți-ar putea sabota toată munca și străduința. Iată care sunt miturile despre alergat care îți pot compromite antrenamentele:
1. Este bine să te încălzești înainte de a alerga
Încălzirea mușchilor înainte de antrenamente funcționează perfect pentru atleți, însă pentru alergători, exercițiile statice de încălzire nu trebuie făcute înaintea unei sesiuni de jogging, ci după aceasta. Dacă vrei neapărat să faci ceva înainte, optează pentru mișcări dinamice precum mersul pe jos sau alergarea ușoară cu genunchii la piept.
2. Hidratează-te cu băuturi speciale
Piață este suprasaturată de băuturi care îți promit hidratarea optimă, iar companiile de publicitate le promovează pe cele destinate persoanelor care practică sport de performanță. Acestea nu sunt întotdeauna alegerea corectă pentru oricine. Dacă sesiunile tale de alergare durează mai puțin de o oră, nu este necesar să consumi o astfel de băutură. Alege apa pentru zilele când faci antrenamente scurte și optează pentru băuturi destinate sportivilor doar atunci când te antrenezi mai mult și ai nevoie de ceva care să substituie caloriile și electroliții pierduți în timpul exercițiilor.
3. Consumă carbohidrați înaintea antrenamentelor
Mulți sportivi consideră că este nevoie să consume cât mai mulți carbohidrați înaintea antrenamentelor sau a curselor. Adevărul este că, dacă sesiunea ta de alergat durează mai puțin de două ore, nu ar trebui să îți schimbi în niciun fel regimul alimentar obișnuit. Fă asta doar atunci când știi că vei avea parte de antrenamente prelungite și încearcă să nu consumi alimente cu care organismul tău nu este obișnuit, pentru că ți-ar putea cauza probleme digestive.
4. Trebuie să alergi în fiecare zi
Nu este necesar să alergi în fiecare zi. De fapt, acest lucru îți poate dăuna și te poate suprasolicita, cauzându-ți dureri și febră musculară. Este preferabil să alternezi sesiunile de alergat cu altfel de antrenamente sportive, precum înotul, ciclismul sau canotajul. Cei mai mulți sportivi au dezvăluit că se simt mai bine dacă fac cel puțin o pauză de antrenament de o zi în fiecare săptămână, iar alții au nevoie chiar de două zile de repaus.
5. Eficiența antrenamentelor se măsoară în kilometri
Foarte mulți alergători sunt preocupați doar de kilometrajul săptămânal și consideră că acesta este cel mai important aspect în măsurarea eficienței antrenamentelor lor. Dacă alergi zilnic pe același traseu și nu ai deloc varietate în ceea ce privește tempo-ul, viteza și dificultatea acestuia, nu ai rezolvat prea multe. Încearcă să alternezi zilele de antrenament în funcție de scopul pe care ți-l propui și variază intensitatea și traseul astfel încât să poți face performanță.